Jacob Buksti (S), 2004-05-19:
Da Socialdemokratiets ordfører på området, hr. Claus Larsen-Jensen, er bortrejst og derfor ikke kan være til stede her i salen i dag, skal jeg på hans vegne give udtryk for Socialdemokratiets synspunkter i denne sag: Socialdemokratiet har i mange år ønsket, at reglerne for europaparlamentarikernes løn-, skatte- og rejsevilkår blev strammet op.
Med det oplæg, som er forhandlet på plads mellem Europa-Parlamentet og Rådet, var det sikret langt hen ad vejen, og derfor støttede vi også regeringens mandat til at sige ja til de nye regler.
Desværre blokerede en række lande, så forslaget ikke kunne gennemføres, og det beklager vi dybt.
Vi ønsker klare, gennemskuelige og rimelige vilkår for europaparlamentarikerne, også set med EU-landenes befolkningers øjne.
Dansk Folkeparti sætter særlig fokus på spørgsmålet om lønnen som europaparlamentariker og på spørgsmålet om beskatning af parlamentarikerne.
Hidtil har alle europaparlamentarikere fået en løn, som svarer til niveauet
for vederlaget til de nationale parlamentarikere
Et dansk medlem af Europa-Parlamentet har således hidtil fået det samme som et folketingsmedlem.
Når vi har accepteret, at alle europaparlamentarikere fremover skal have samme løn, jf. forslaget, skyldes det, at vi ønsker lige løn for lige arbejde.
Når lønniveauet er forskelligt mellem landene, skal nogle have lønnen sat op, mens andre skal have den sat ned i forhold til nu, og for Danmarks europaparlamentarikeres vedkommende betyder det en stigning.
Men når man fraregner, hvad de selv skal betale til en pensionsordning, er forskellen til vederlaget som folketingsmedlem ikke så stor, som man umiddelbart får indtryk af.
Samtidig bringer forslaget orden i en række andre forhold, bl.a. skal man fremover rejse efter regning.
Partierne kan imidlertid også selv gøre noget, og i Socialdemokratiet har vi klare regler, som sikrer, at ingen europaparlamentariker kan få en økonomisk gevinst på grund af de eksisterende ordninger. Forslaget om ændring af beskatning af europaparlamentarikere, så de skal betale skat til EU, har vi accepteret, men det skyldes alene, at forslaget er suppleret med en regel om, at hvert medlemsland selv kan gennemføre supplerende beskatning af egne parlamentarikere.
Hermed sikres det, at urimeligheden som følge af den lavere EU-beskatning kan udlignes i medfør af de enkelte landes egne regler, hvis de enkelte lande altså selv vil.
I Socialdemokratiet er vi godt tilfredse med respekten
for EU-landenes egen ret til at beslutte på dette område
Det giver bl.a. mulighed for selv at fastsætte regler for skattemæssig udligning i overensstemmelse med ens eget lands lønniveau.
Det skal EU ikke blande sig i, men det virker nærmest, som om Dansk Folkeparti vil kræve en ensrettet, fælles EU-lovgivning på området, og det ser vi sådan set ingen grund til.
Mandatet, regeringen fik i Europaudvalget, også af Socialdemokratiet, til at tiltræde en ny statut for europaparlamentarikernes løn og øvrige vilkår, var helt klart, og vi bakker helt op om den linje, som udenrigsministeren har gjort rede for.
Dansk Folkeparti gav ikke mandatet og har derfor tilsyneladende behov for en politisk markering, som skal foregive, at de er renfærdige forkæmpere for den rene, skinbarlige retfærdighed.